khistorydata/jeongjo-sjw-relations huggingface dataset:
정조 16년
壬子十月十九日辰時上御誠正閣藥房入診正使弘文提學泮堂以下入侍時提調徐有隣副提調朴祐源記事官李海淸記注官李宗烈承膺祚直閣南公轍正使朴宗岳同成均徐有防李秉鼎大司成金方行入格儒生崔光泰李光顯吳泰曾醫官金光國李敬培白成一李周憲吳仁豐以次進伏訖宗岳等曰日間聖體若何上曰一樣矣宗岳等曰王大妃殿氣候若何上曰一樣矣宗岳等曰惠慶宮氣候若何上曰一樣矣敎宗岳曰卿之出疆方在不遠兼欲見卿使之入來而昨日出一策題設問僞書之弊而近來士趨漸下文風日卑雖以功令文字觀之裨官小品之體人皆倣用經傳菽粟之味便歸弁髦浮成奇刻全無古人之體噍殺輕薄不似治世之聲有關世道實非細憂以予矯救之苦心至意至有發策之擧而若徒說其弊而未責實效則亦何益哉如欲拔本而塞源則莫若雜書之初不購來前此使行固已屢飭而今行益加嚴飭稗記小說姑無論雖經書史記凡係唐板者切勿持來還渡江時一一搜驗雖軍官譯員輩如有帶來者使卽贖公于校館俾無廣布之弊爲好矣經史則異於雜書如是嚴禁雖似過矣而我國所存咸備無闕誦此讀此何事不稽何文不爲況我國冊子紙紉而可以久閱字大而便於常目何必遠求薄小纖瑣之唐板乎此不過便於臥看必取於此而所謂臥看亦豈尊聖言之義乎仍命有隣讀策題訖宗岳曰今承聖敎又覽御題右文敎扶正學爲萬世長遠之慮大哉王言臣不勝欽仰萬萬而彼中冊子臣固當嚴禁對揚萬一而目今文體雖壞了無餘我殿下以天縱之聖居君師之位方欲造化陶鎔一變至道顧何難起八代之衰軼三代之盛乎有隣曰酷好小說誠爲目下之大弊聖言及此必欲挽今而反古實爲我東無疆之休然而欲正此弊則必自科場而始雖一字一句若或杜撰於小說爲主試者黜而不用則爲士子者何苦必用乎有防曰欲於科場而救此弊則尤當自陞庠而始之賢關爲八方之準一矯於此則孰不慕效其所對揚之方亦係泮長泮長方登筵申諭此意似好矣上敎方行曰泮試諸券若有一涉於稗官小記者雖滿篇珠玉黜置下考仍坼其名而停擧無所容貸明日設陞補會多士而面諭此意俾有實效可也日昨儒生李鈺之應製句語純用小說士習極爲駭然方令同成均日課四六滿五十首頓革舊體然後許令赴科而此不過一儒生所關不大而至於垂紳正笏出入文淵之人亦多有依倣此體者寧不大可悶哉日前南公轍之對策中有數句引用處是誰之子予亦始學於文淸至誠訓導始知爲文之方蓋其馴雅典重非比近日文體故予亦甚好之是父之子而效此文體豈成說乎今日聞此下敎革心歸正之前渠雖入闕而不敢登筵席在家而何顔拜家廟乎公轍製敎之銜爲先減下此外文臣亦多有酷好者而姑不欲一一指名令政官詳察諸文臣中爲此體者勿復檢擬於敎授望之意分付可也秉鼎曰以僞書發問又召正使有此諄諄之敎臣不勝欽仰之至今日又以春秋發策當此亂逆肆行之日講明此義使亂臣賊子知懼是臣區區之望也上曰何必如是云云勿爲煩陳可也敎益淳等曰爾等亦登此筵聞今日之下敎此後應製之文若有一涉於小說者是豈今日申敎之意乎仍命揭御題儒生光泰等跪謄題訖上曰此皆實才出送閤門外使之製進可也仍命退諸臣以次退出
정조 16년
行都承旨朴祐源坐行左承旨曺允大坐直右承旨洪義榮坐左副承旨未差右副承旨金孝建坐同副承旨李庚運坐直注書徐有聞仕李海淸仕直事變假注書未差
정조 16년
洪義榮啓曰明日拜表相値視事頉稟之意敢啓傳曰知道
정조 16년
金孝建啓曰事變假注書李廷顯身病猝重勢難察任今姑改差何如傳曰允
정조 16년
傳于洪義榮曰來待諸臣入侍
정조 16년
傳于洪義榮曰舟橋堂上入侍
정조 16년
傳于金孝建曰處分以其處義之太過與兩重臣稍異今日內閣日次奉審亦當備員然後擧行前判書李秉模敍用
정조 16년
吏曹口傳政事兼掌令單金祖淳
정조 16년
兵曹口傳政事行副司直李秉模單付
정조 16년
掌樂提調前望單子入之徐有防朴祐源落點
정조 16년
朴祐源以吏曹言啓曰贈諡靖憲公趙榮國延諡今月二十九日定行於江華府云矣敢啓傳曰知道
정조 16년
洪義榮以舟橋司言啓曰舟橋排設吉日令日官推擇則今月二十一日爲吉云當日臣文淳率都廳柳文植別看役丁遇泰出去始役之意敢啓傳曰知道
정조 16년
司諫鄭澤孚啓曰臣姿性昏庸見識鹵莽本不合於淸朝耳目之任而處置有命召牌儼臨章皇出肅冒沒詣臺而昨日處置僚臺之時置諸立科果採輿論而至於堂箚不允之批亦恐聖德有損義理莫伸略效愚見敢請還寢今乃竝賜不允夫名以臺臣處置臺臣而未蒙兪音此是前所未有之規而始自臣身壞損臺風已無餘地此莫非臣誠淺言拙不能仰格之致臣於是滿心惶恧無地容措昨値夜深今始來避所失尤大其何可一刻冒據於臺次乎請命遞斥臣職答曰勿辭亦勿退待
정조 16년
刑曹啓目粘連忠淸監司李亨元發緘取招罪杖八十收贖公罪施行何如判付啓依此律施行爲旀議減一等爲良如敎
정조 16년
大司諫尹㬦掌令柳頤玄副校理沈興永修撰徐有鍊啓曰請黜置罪人鄭致達妻亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上十字刀割日前僚臺之陳箚諫臣之處置皆出忠憤允得臺體實合奬詡不可摧折而竝被嚴敎尙在引避有損聖德亦關後弊請還寢大司憲洪明浩掌令權中憲持平朴孝成正言張至冕處置不允之批答曰不允
정조 16년
壬子十月二十日午時上御春塘臺右承旨右副承旨入侍時右承旨洪義榮右副承旨金孝建記事官徐有聞記注官李宗烈承膺祚以次進伏訖上曰來待諸臣入侍可也賤臣承命出與冬至副使徐龍輔書狀官金祖淳檢校提學吳載純檢校直提學徐有防李秉模朴祐源原任直閣徐鼎修尹行任檢校直閣徐榮輔壯勇營提調徐有隣舟橋司堂上金文淳偕入進伏上敎諸臣曰原任直閣徐龍輔檢校待敎金祖淳爲副使書狀將赴燕拜表又在明日通聞時原任閣臣以日次奉審齊會閣中云故兼爲召見而爲饋兩使臣有小酌欲與卿等觀射以永是日仍命分報諸臣有防行任榮輔祖淳居左文淳秉模義榮有聞居右載純等不能射監射記命立小的上射十巡獲四十一矢五十二分第一巡四中五分第二巡三中四分第三巡五中六分第四巡三中四分第五巡四中第六巡三中四分第七巡五中七分第八巡五中第九巡五中六分第十巡四中六分諸臣以次射亦十巡行任十四矢文淳十三矢有防榮輔各五矢秉模有聞各三矢祖淳二矢義榮一矢旣射弓人矢人奏古風有隣曰臣嘗觀宋史有陳堯佐以絶藝名號爲小由基而史稱其射亦惟曰十中八九今御射之十巡五十二分豈直十中八九而已乎聖人正已之工精神之所到可以仰見尤不勝慶忭矣秉模曰前古帝王有聖節殿上輒呼萬歲今日御射之多獲事曠簡冊若使古人當之必有呼嵩之擧矣文淳曰臣粗解射技而伏覩御射殆所謂天授非人力也臣亦敢奏古風矣上曰諾仍下古風管玄于在筵諸臣行任義榮榮輔曰以臣等所仰覩者言之比日御射所獲厥數甚多今日事未爲其至也伏聞近因泮儒應製連發三策乙夜親撰每致燭跋而鍾動云嘗聞射者睡不安則射未如意臣等區區以此仰慮矣有防曰御射出尋常萬萬臣等猥忝陪射獲覩盛事而又蒙文房便蕃之賜今日遭愚之盛歷數往牒果有是否臣等歡欣之極不能自已擬於日間奉箋稱謝矣載純曰直學言是也臣當與今日陪射諸臣聯名上箋以獻岡陵之祝以謝河海之恩矣上曰卿等言雖如此予不欲張大爲也諸臣以次迭請乃許之是日微雪初霽天宇淸朗進兩使臣於前諸臣以次坐內廚進煖爐壯營擧絲管以侑之酒數行敎龍輔祖淳曰近臣遠出安得無念念也男子之有弧矢以其有四方之事也近密人所觀瞻專對責亦殷重其各努力也敎文淳曰舟橋之役必體朝家每事不欲煩弊之意各別善爲之可也文淳曰前後聖敎不啻縷縷故臣方別般惕念以爲盡心奉承之地矣有防曰臣於兼帶泮館事竊有區區愚見凡功令文字無論大小科試皆以優等作謄送本閣偏入於臨軒功令自是不易之定規雖以外各道僻遠公都會等閒漫試取者莫不皆然而獨京試之陞補學製尙無一定之例只以試券送于該曹於其轉送移寫之際每有遲滯脫誤之弊臣意則自今爲始無論陞庠出榜後卽以優等試券淨寫一通呈于本閣實合事宜竊伏念我聖上以近日士趨之漸下文風之日卑職由於經傳菽粟之味視若弁髦裨官小品之書尊之臯比尖薄噍急不似治世之聲屢勤宸念中朝發歎大哉王言孰不欽仰而第伏念賢關爲八方表準則丕變之機當先自陞庠始而其所對揚亦浮於泮長敎授取舍之如何科作謄編一有定制則士子文體之醇駁有司好尙之當否將無所逃於淵鑑此實爲化成人文之一大關頭故竝此仰達矣上曰依爲之出擧條命書榻敎曰掌樂提調前望單子入之命書傳敎曰日次儒生殿講上齋儒生三策連三次居首進士崔光泰直赴庭試會試命退諸臣以次退出
정조 16년
行都承旨朴祐源坐行左承旨曺允大坐右承旨洪義榮坐直左副承旨李文會坐直右副承旨金孝建坐直同副承旨李庚運坐注書徐有聞仕李海淸仕直事變假注書金履載仕
정조 16년
洪義榮啓曰來二十五日朝參日次而國忌齋戒相値頉稟之意敢啓傳曰知道
정조 16년
李庚運啓曰今日拜表諫院無進參之員除在外引避退待外呈告人員竝卽牌招何如傳曰允
정조 16년
李庚運啓曰今日拜表兩司當爲進參而大司諫尹㬦司諫鄭澤孚牌不進雖無諫院仍爲行禮之意敢啓傳曰知道
정조 16년
李庚運啓曰御營大將都提調朴宗岳摠察矣以冬至正使今方下直矣將兵之任不可一刻無摠察之人何以爲之敢稟傳曰壯勇營兵房兼察牌招聽傳敎
정조 16년
李庚運啓曰吏曹參議尹行任旣入闕中不爲肅謝直爲出去事甚未安推考警責何如傳曰允待開門牌招申飭察任
정조 16년
傳于李庚運曰三使臣留待
정조 16년
傳于洪義榮曰今日大臣備堂以拜表旣入來後日次次對進定於今日
정조 16년
傳于洪義榮曰三使臣入侍
정조 16년
傳于洪義榮曰大臣備局堂上引見
정조 16년
臺諫前望單子入之執義尹行履掌令曺命業持平李奭濟李運行落點
정조 16년
李廷顯改差代以金履載爲事變假注書
정조 16년
以監軍望筒傳于洪義榮曰在外兵曹郞廳改差前郞廳鄭觀輝仍任
정조 16년
傳于洪義榮曰今十月朔水原邑內儒生應製時箋次上一幼學趙萬元去核二斤次上生員李得養幼學鄭世豐李會謙各去核一斤賜給
정조 16년
朴祐源以吏曹言啓曰兵曹佐郞鄭觀輝仍任事命下矣方在罷散中何以爲之敢稟傳曰敍用
정조 16년
判府事朴宗岳箚曰伏以臣今方銜命出疆回瞻觚稜誠不勝耿結之忱仍伏念臣所帶提擧廟宮所重固何如也御營提擧亦係緊任而仍帶出疆揆以公格私義萬萬未安俄於筵席宜有陳達而未及周旋今始短箚仰籲伏乞聖明俯加諒察照例遞改幸甚取進止答曰省箚具悉卿懇箚辭諸任令該曹考例草記卿其安心往還仍傳曰此批答遣史官傳諭
정조 16년
吏曹參議尹行任疏曰伏以人臣之受恩於君父者必曰天地之廣大河岳之崇深其欲逡巡要路謹守本分者必曰駑步難策鼴腹易滿便作辭章巽牘間例談套語下之所以陳之者反欠於誠實上之所以應之者亦視以文具臣嘗以是爲慨自語於心曰臣之事君如子於父亦惟誠與實而已安庸文具爲哉今臣之疾聲而仰籲者卽俗所謂文具而臣之心則斷斷一出於誠與實以殿下愛之欲生之德豈或有靳於終始之澤也臣家雖世祿之裔地是寒素之族根孤植弱四無扳援其所瞻依而仰望者惟我聖明幈幪而庇覆者惟我聖明闔門感結思報萬一者惟在於鏟跡榮塗閉戶優游自持以未第秀才冀無大忝於世傳之家聲擬欲永保其守拙之本色惟此一念炳然如丹在殿下曲遂萬物之仁想已畢燭無餘而忽此天官佐貳之命遽下於千萬不意夢寐不到之地臣安得不驚遑怵迫疾聲仰籲乎臣以姿則膚淺以學則荒嬉以識則昏短雖在閑司漫局無所輕重者無一一可當且念年紀甚少未及强仕之歲猶且八九年有時自顧其緋玉未始不赧然而愧惕然而懼不但爲古人一不幸之戒今若更進幾步由春官而與銓議昂然可否於睢盱之場晏然出入於激揚之席則狼狽顚頓不待知者而已決於臣之方寸矣臣身縱不自恤辱名器玷聖簡夫豈細故也哉將此身心奉塵刹卽佛家報佛之語而臣之不報之報政在於鏟跡榮塗閉戶優游自持以未第秀才十五字是臣之塵刹也是臣之報恩也臣雖無狀豈可以不誠不實應文備例之辭甘自負於天地河岳之廣大崇深哉抑臣且有區區至切之懇臣之七耋老母纔返關西之行未踰敎日途道撼頓之餘素患痰癖之症挾寒阧劇轉側須人臣方尋醫而檢藥有難晷刻暫捨似此情理合蒙體諒今於召牌儼臨尤不知所措玆敢披瀝肝血冒瀆崇嚴伏乞聖明憐之㦖之亟賜鐫改以全徽諒以便救護仍命勿復檢擬於銓望則生臣者父母而陶鑄者聖明也臣無任血祝懇禱之至云云答曰省疏具悉爾其勿辭先察職後救護
정조 16년
壬子十月二十一日巳時上御重熙堂右副承旨入侍時右副承旨金孝建記事官徐有聞記注官李宗烈承膺祚以次進伏訖上命書榻敎曰承旨前望單子入之待下批牌招察任命讀公事書判付訖命退承史以次退出
정조 16년
行都承旨朴祐源坐行左承旨曺允大坐右承旨洪義榮坐左副承旨李文會坐右副承旨金孝建坐直同副承旨李庚運坐直注書徐有聞仕李海淸仕直事變假注書金履載仕
정조 16년
洪義營啓曰御營廳將官來言今日本廳軍兵日次私習云矣敢啓傳曰知道
정조 16년
傳于洪義榮曰右承旨入侍
정조 16년
朴祐源以吏曹言啓曰以判府事朴宗岳箚子批旨內箚辭諸任令該曹考例草記事命下矣觀此判府事朴宗岳箚子則以爲臣所帶提擧廟宮所重何如也御營提擧亦係緊任而仍帶出疆揆以公格私義萬萬未安照例遞改云矣博考臣曹謄錄則無出疆大臣兼帶遞改之事而至於宗廟景慕宮都提調則自有所重恐當遞改御營都提調則仍帶往還曾有其例而大臣兼帶遞仍當否臣曹不敢擅便上裁何如傳曰廟宮都提擧之任許副餘則仍任前望單子入之可也
정조 16년
宗廟署都提調前望單子入之領府事洪樂性落點
정조 16년
景慕宮都提調前望單子入之領府事洪樂性落點
정조 16년
以禮曹單子卒參判崔光璧致祭時郞廳下去事傳于李庚運曰近來禮曹官吏之作弊外邑至登於筵奏旣往雖不追勘況値歉歲尤當嚴飭以期日之迫近雖循例啓下今番若或如前令沿路道伯卽爲狀聞該郞重勘事令廟堂行會
정조 16년
金孝建啓曰今辭闕啓事甚未安今日政新除授兩司諸臺竝待下批牌招何如傳曰允
정조 16년
洪義榮以兵曹言啓曰慶熙宮衛將尹楗身病猝重時月之內無望供職呈狀乞遞宿衛輪番之任不可久曠改差何如傳曰允
정조 16년
有政吏批判書李𡊠進參判李在學進參議尹行任內閣進行都承旨朴祐源進以李義行爲大司憲以李敬五爲大司諫以柳匡天爲司諫以李日運爲掌令以洪載淵爲廣興守以李尙友爲吏曹正郞以金相穆爲東部都事以李田秀爲穆陵參奉以沈興永爲東學敎授以鄭東觀爲西學敎授以徐有升爲唐津縣監兵曹佐郞鄭觀輝仍任事承傳承文正字宋應望單付
정조 16년
兵批判書洪檍進參判洪明浩未肅拜參議未差參知李身晦入直行左承旨曺允大進以申尙默爲慶熙將以柳鎭赫爲訓鍊僉正以柳相亮爲宣傳官以李濟遠爲部將副護軍韓聖養李殷模權中憲柳頤玄副司直洪明浩申獻朝朴孝成竝單付
정조 16년
朴祐源以吏批啓曰吏曹正郞末望李尙友之友字誤以度字書入至蒙天點臣等矇然不察之失不勝惶恐而原望筒改付標以入之意敢啓傳曰知道
정조 16년
李文會以義禁府言啓曰龍宮前縣監韓弘裕閔光暹等拿問勘處事傳旨啓下矣閔光暹今方待命拿囚而韓弘裕以金溝縣令時在任所云依例發遣府羅將拿來何如傳曰此時湖南守令不可遞易方欲發遣繡衣另察治績及賑政能否否則加等倍勘能則欲奬此贖彼此草記姑置之先以此意行會道伯可也
정조 16년
執義尹行履啓曰請爲奴人河翼龍亟令王府設鞫得情夬正王法措辭見上請亟寢秋曹罪人柳師文放釋之命仍令王府設鞫嚴問期於得情夬正王法措辭見上前掌令柳亟施遠竄之典措辭見上請前承旨李益運亟施屛裔之典措辭見上日前正言張至冕之引避也亞諫處置旣採物議實得臺體而反承不允之批尙在引避之中事未前有亦關後弊請還寢正言張至冕處置不允之批向日憲府諸臺之引避也處置當在諫院而伊時諫臣柳雲羽偃便在家無端違牌揆以事體極涉慢蹇究厥心跡顯欲規避事關懲討義當同聲而乃反甘心黨惡挺身立異之狀昭然莫掩威勢所及人心之陷溺一至此極寧不寒心如此之類不可以罷職例勘而止請前司諫柳雲羽施以竄配之典答曰不允柳事李益運事亟停勿煩柳雲羽事攻之稱當而若不參則依啓否則更勿傳啓
정조 16년
戶曹參判徐龍輔疏曰伏以臣今已辭陛行將出疆矣瞻望魏闕曷任戀結之忱顧臣所帶本兼諸任不宜虛縻玆從縣道援例陳懇伏乞聖明俯垂鑑察特許遞改以便公私不勝幸甚臣無任云云答曰省疏具悉疏辭下該曹稟處
정조 16년
壬子十月二十二日辰時上御重熙堂右副承旨入侍時右副承旨金孝建記事官徐有聞記注官李宗烈承膺祚以次進伏訖上命書傳敎曰日前合啓有抺下敎句而意謂未承批之啓故不出於朝紙矣今日筵中始聞入侍諸臣言各司朝紙無不一一書出而以墨微抹云此雖非承宣之使之爲之其在後弊萬萬駭然聞是自臺廳出謄草本之所致當該臺臣罷職下吏令攸司照律定配以懲日後今則朝紙旣出不可不略諭本事委折矣年前江郊之行也先命或罷或削及其煩聒更以付處之意下敎而前左相處別有不敢聞之嚴敎雖欲入來其敢入來乎宇鎭給暇爭執時事尤有孟浪者其時因酬應以膈氣在靜攝中而故領府因其子之劻勷冒昧請對未免有失措下嚴處之敎仍以不敢聞之敎下其他大臣而疏批亦不下雖欲入來何以入來乎兩款事實大旣如此則今忽以此事爲罪案者當之者外不但冷笑內不但熱中而已如許題外之罪案雖微官庶僚不可勒驅況曾忝大官之列者乎前左相之今番擧措一則負予二則負予有他情姑無論無他情而爲此尤可駭咄只以此聲其罪何患無辭何律不可而豈必捃摭反實之事上以使予心啓垂矜之端下而使當者有自明之辭也此不過急於攻斥欲加莫可脫之大帽之計也今日朝廷敢售此等之習乎如是之故擧措益不得宜人心益不悅服三司同悉諸臣爲先從推考命退承史以次退出
정조 16년
壬子十月二十二日午時上御重熙堂右承旨右副承旨入侍時右承旨洪義榮右副承旨金孝建記事官徐有聞記注官李宗烈承膺祚以次進伏訖上命書傳敎曰前參奉孔胤道之其派一人探問初仕待窠卽擬事分付銓曹孝建曰今日政吏曹正郞望筒末望李尙友之友字以度字誤書大是做錯當該參政之官推考警責單望筒改付標以入何如上曰依爲之出榻敎命退承史以次退出
정조 16년
行都承旨朴祐源坐行左承旨曺允大坐右承旨洪義榮坐直左副承旨李文會坐右副承旨金孝建坐同副承旨李庚運坐直注書徐有聞仕李海淸仕直事變假注書金履載仕
정조 16년
傳于朴祐源曰唐津縣監當日辭朝
정조 16년
朴祐源啓曰唐津縣監徐有升當日辭朝事命下矣憲府雖已署經而諫院無行公之員不得擧行未差之代政官牌招開政差出待下批牌招以爲署經之地何如傳曰允
정조 16년
金孝建啓曰大司諫柳焵牌不進罷職傳旨今方捧入而獻納申馥正言洪秀晩在外正言張至冕引避退待只有司諫申禹相一人唐津縣監徐有升署經無以備員擧行何以爲之敢稟傳曰引避退待及在外人許遞今日政差出待下批牌招察任
정조 16년
傳于洪義榮曰今十月朔水原邑內武士試射時出身柳錫裕等四人柳葉箭邊三中各筒介一部哨官出身洪命龍等三人柳葉箭貫一中邊一中各弓子一張敎鍊官出身李益弘等十五人柳葉箭邊二中各米二斗賜給
정조 16년
有政吏批判書李𡊠進參判李在學進參議尹行任受由行都承旨朴祐源進以柳焵爲大司諫申禹相爲司諫洪明浩爲兵曹參判李秉模爲知經筵金孝眞爲司僕正趙景鎭爲儀賓都事李敬魯爲敦寧主簿張志泰爲昭顯墓守衛官掌樂正柳匡天仍任事承傳知經筵金文淳同經筵李秉模竝單付
정조 16년
再政以金孝眞爲獻納姜文會洪秉臣爲正言
정조 16년
兵批判書洪檍病參判洪明浩未肅拜參議未差參知李身晦入直進右承旨洪義榮進副司果洪大協單付
정조 16년
執義尹行履司諫申禹相校理林道浩修撰徐有鍊副修撰沈興永啓曰請黜置罪人鄭致達妻亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀割請長湍府付處罪人蔡濟恭絶島荐蕀之典措辭見上答曰不允七字刀割蔡濟恭事亟停勿耿
정조 16년
執義尹行履司諫申禹相啓曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法措辭見上請遲晩罪人宇鎭捧根脚夬正王法措辭見上請柳星漢設鞫嚴問期於得情夬正方刑措辭見上請承款後物故罪人九宗亟施孥籍之典措辭見上答曰不允
정조 16년
執義尹行履啓曰請爲奴罪人河翼龍亟令王府設鞫得情快正王法措辭見上請亟寢秋曹罪人柳師文放釋之命仍令王府設鞫嚴問期於得情夬正王法措辭見上答曰不允
정조 16년
司諫申禹相啓曰請爲奴罪人河翼龍亟令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施奴戮之典措辭見上請亟寢秋曹罪人柳師文放釋之命仍令王府設鞫嚴問夬正典刑措辭見上答曰不允
정조 16년
壬子十月二十三日辰時上御重熙堂同副承旨入侍時同副承旨李庚運記事官李海淸記注官李宗烈承膺祚以次進伏訖上曰都承旨左承旨入侍出榻敎賤臣承命出傳都承旨朴祐源左承旨曺允大進伏上曰慶基殿參奉入侍可也賤臣承命出與慶基殿參奉孔胤東偕入進伏上敎胤東曰何日離發耶胤東曰今日將受香發去矣上曰何不於昨日受香而今日受香耶胤東曰前期十五日而下去故今日受香矣命先退上命書傳敎曰司諫柳匡天許遞又命書傳敎曰今聞大司諫雖入來其實病供劇非可論云許遞上曰掌樂院前正柳匡天仍任出榻敎命退承史以次退出
정조 16년
藥房提調徐有隣副提調朴祐源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 16년
洪義榮啓曰明日再明日國忌齋戒正日相値視事頉稟之意敢啓傳曰知道
정조 16년
傳于李文會曰左副承旨入侍
정조 16년
以獻納申馥等許遞傳旨傳于李庚運曰其中洪秀晩之抄啓計劃在卽而無端尋鄕拿處
정조 16년
有政吏批判書李𡊠進參判李在學進參議尹行任受由行都承旨朴祐源進以玄重祚爲吏曹佐郞韓用鐸爲吏曹佐郞李殷模爲司僕正宋翼孝爲軍資正成均博士李宗直學正崔雲翰學錄金鳳擧文鳳歧竝單付
정조 16년
兵批判書洪檍進參判洪明浩未肅拜參議未差參知李身晦入直右承旨洪義榮進以金應壽爲同知柳和源爲武兼李喆洙爲守門將同知申尙默僉知李命賢白任大副司直李敬五申馥副司果張至冕竝單付
정조 16년
以西學敎授李相璜差代望筒傳于金孝建曰李相璜處問啓
정조 16년
傳于李庚運曰今日憲臺之擧措萬萬駭然事有輕重彼此之別則看作節義一味抗拒者亦極可哂然旣設言以停啓則當處分云爾則言不可不信大抵初章若不糢糊豈有人言之深緊乎屢日騎省之待罪伊後更疏之申暴果何補而果何益哉況同其退不同其進雖曰士夫之美風不可苟同處不爲苟同當斷腕處當斷腕何必溺則胥溺躍則竝躍是豈知渠用渠之本意如許背國之人不可無處分前承旨李益運削職如渠殘臺之視前左相宜乎若七十子之高仰然高仰自高仰事面自事面三司啓語之聲罪若有異同之見啓或可避疏亦不爲何也此亦非黨習而何前執義柳雲羽加等勘處以示信於詣臺臺臣
정조 16년
執義尹行履啓曰臣於臺職自來情勢已作鐵限豈有一分更冒之計而適當拜表方發之時忽伏承柏府新除仍有先進參後謝恩之命臣於是逃遁不得章皇出肅而義重懲討黽勉詣臺以李益運柳雲羽停啓事屢勤責敎至有自上處分之敎故雖不得不奉承而自顧慙恧無地自容況柳雲羽之啓臣所初發者也自發自停古無是例且以合啓中尹永僖事言之其負犯關係顧何如也所當同聲嚴討冀回天聽而廼於咫尺嚴威之地飭敎荐下竟至爻周之境臣則震剝悚慄恭俟重勘之餘有不敢立論於其間由前由後無往非罪而昨緣夜深今始來避所失尤大以何顔面一刻晏然於臺次乎請命遞斥臣職答曰勿辭亦勿退待
정조 16년
司諫申禹相啓曰臣庸愚昏聵本不合於淸朝耳目之任而懲討義重他不暇顧冒沒詣臺粗伸沬飮之忱依例傳啓而至如尹永僖事則以啓本之猶存嚴敎荐下促令刪去故天威咫尺不敢違越終至爻周之境溺職之失臣與憲臺固無異同而噫嘻痛矣尹永僖之關係何如也負犯何如也則身爲臺閣者所當積誠回天期於得請而蒼黃震迫不能爭執臺體之壞損已無餘地昨緣夜深今始來避所失尤大以此情踪其何可仍冒於臺次乎請命遞斥臣職答曰至於尹永僖事旣有一番下敎之敎則但當篤信而已焉敢爲此避嫌乎勿辭亦勿退待
정조 16년
李庚運以兵曹言啓曰今十月初二日本曹草記訓鍊副正金益淳主簿金宗珣能麽兒抽牲考講時三陣俱不令該府拿問處之事批旨內何必拿處乎罰直本司陣上篇突誦後更試草記替直可也事命下矣卽接訓鍊院牒報則金益淳金宗珣今則突誦云故更試陣上篇則果爲能誦替直之意敢啓傳曰知道
정조 16년
義禁府啓目龍宮前縣監閔光暹原情云云傳旨內辭緣惶恐遲晩刑推得情何如判付啓除刑推議處爲良如敎
정조 16년
掌令曺命業獻納金孝眞校理林道浩副校理沈興永正言姜文會洪秉臣修撰徐有鍊啓曰請黜置罪人鄭致達妻亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀割請中道付處罪人蔡濟恭亟施極邊荐棘之典措辭見上答曰不允七字刀割蔡濟恭事亟停勿煩
정조 16년
掌令曺命業獻納金孝眞正言姜文會洪秉臣啓曰遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法措辭見上請遲晩罪人宇鎭捧根脚夬正王法措辭見上請柳星漢設鞫嚴問期於得情夬正邦刑措辭見上請承款後物故罪人九宗亟施孥戮之典措辭見上答曰不允
정조 16년
掌令曺命業啓曰請爲奴罪人河翼龍亟令王府設鞫得情夬正王法措辭見上請亟寢秋曹罪人柳師文放釋之命仍令王府設鞫嚴問期於得情夬正王法措辭見上請前掌令柳亟施遠竄之典措辭見上答曰不允柳事亟停勿煩
정조 16년
獻納金孝眞正言姜文會洪秉臣啓曰請爲奴罪人河翼龍亟令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請尙魯亟施孥戮之典措辭見上請亟寢秋曹罪人柳師文放釋之命仍令王府設鞫嚴問夬正典刑措辭見上答曰不允
정조 16년
壬子十月二十四日巳時上御重熙堂右副承旨入侍時右副承旨金孝建記事官徐有聞記注官李宗烈承膺祚稟事閣臣徐有防以次進伏訖上命書傳敎曰政官牌招開政有防曰本寺員役初無元定料布只以十餘邑貢米上供祭享之需而應公私之役而挽近以來預賣一款已成痼弊其所預賣曾爲渠廳奸猾輩從中幻弄之資故臣今方査出其首犯者照法嚴勘而其外許多貢役之無以保存者在所當念而若其矯救之道苦無好策前此本寺往復惠廳雖有退等之擧而細聞其實狀則略干年退等無以彌縫今若更限八年儲留者依他例儲留上下者分四等上下則在惠廳亦無別般利害而在渠輩實爲永久保存之道故敢此仰達矣上曰依爲之出擧條有防曰本寺熟手之在所軫恤屢勤聖念至有從渠輩所願書入之傳敎故臣招致熟手輩一一遍問則渠輩之衆口一辭卽是各陵園墓京書員及各宮房各營門戶惠廳司僕諸衙門應有熟手處添付雖無元定熟手常時使役熟手處亦得願付之意日前書入成冊矣今又伏承依其願分屬之下敎一依成冊數爻分屬於上項諸處而若其料布各營門則一遵本在熟手之例各宮房則用私熟手上下之規無熟手之軍門則亦倣軍伍之式外此衙門則參互磨鍊以給而祭享時則本寺以熟手使用常時則各其所在宮房營衙門以軍伍及員隷使役之意依定奪知委仍爲成節目永久遵行之地何如上曰依爲之出擧條命退承史以次退出
정조 16년
行都承旨朴祐源坐行左承旨曺允大坐右承旨洪義榮坐直左副承旨李文會坐直右副承旨金孝建坐同副承旨李庚運坐注書徐有聞仕李海淸仕直事變假注書金履載仕
정조 16년
以洪秀晩拿處傳旨傳于金孝建曰分揀
정조 16년
奎章閣照目副司果南公轍緘答云云傳旨內辭緣惶恐遲晩旣有發緘取招以聞之命上裁何如判付啓對辭雖似張皇體作不效小品乙仍于姑不還給仍爲判下是置渠旣以此後片言半辭之或涉舊習則眞箇負先負國如是其質言是如乎在渠可謂薙剺爲軒裳飛潛爲拱趨之一大好消息也發緘之傳敎答通之供招當頒諸朝紙塗之十目渠雖欲回戀於前轍尙有人心其可爲乎然則不必照律使之供職圖所以自新之方爲旀唯今處分意豈徒然文風關世道欲以南公轍一人爲多士他山之石也職親地比之閣臣猶且禁之責之不少假貸知所恥愧況年少學生之拔跡於升庠課製之間而來頭皆爲卿士大夫之人者乎先自泮試若有不遵敎者一依太學成典格例直於懸題板下章甫濟濟處甚者鳴鼓以攻之其次撻以記之俾有刮目之實效以此判付載之大小科擧節目事禮曹竝以知悉爲良如敎
정조 16년
行都承旨洪明浩坐左承旨未差右承旨洪義榮坐左副承旨李文會坐右副承旨金孝建坐直同副承旨李庚運坐直注書徐有聞仕李海淸仕直事變假注書金履載仕
정조 16년
傳于洪義榮曰都承旨右副承旨入侍
정조 16년
都承旨前望單子入之洪明浩落點
정조 16년
兵曹參判前望單子入之曺允大落點
정조 16년
傳于洪義榮曰未肅拜摠管許遞令該曹口傳差出
정조 16년
兵曹口傳政事以申大顯爲副摠管
정조 16년
吏曹啓目粘連觀此戶曹參判徐龍輔上疏則以爲臣行將出疆矣所帶本兼諸任不宜虛縻特許遞改亦爲白有臥乎所地部佐貳之任出疆之臣元無仍帶往來之例似當許遞是白乎旀至於所兼提調之任曾多有仍帶之例是白乎矣宰臣所帶遞仍當否臣曹不敢擅便上裁何如判付啓依回啓施行爲良如敎
정조 16년
以吏曹參議尹行任牌不進罷職傳旨傳于洪義榮曰許遞
정조 16년
有政吏批判書李𡊠參判李在學進參議未差右承旨洪義榮進以金達淳爲校理金履成爲兵曹參議權中憲爲宗簿正
정조 16년
有政兵批判書洪檍病參判曺允大入直進參議金履成未肅拜參知李身晦病同副承旨李庚運進副司直徐龍輔李濟萬竝單付
정조 16년
洪義榮以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 16년
洪義榮以兵曹言啓曰來十一月十二月當上番騎兵二百五十名依定式本曹點考後仍令該曹襦衣題給之意敢啓傳曰知道
정조 16년
李庚運以壯勇營言啓曰本營鄕武士試射時各技優等人別單書入之意敢啓傳曰知道
정조 16년
以江原監司尹師國狀啓杆城郡流民還接事傳于金孝建曰益加着意擧行以副委任之意事回諭
정조 16년
以慶尙監司鄭大容狀啓三軍門軍布錢推移取用事傳于金孝建曰依狀請施行事回諭
정조 16년
壬子十月二十六日巳時上御重熙堂都承旨右副承旨入侍時行都承旨朴祐源右副承旨金孝建記事官徐有聞記注官李宗烈承膺祚以次進伏訖上命書榻敎曰兵曹參判許遞前望單子入之上曰都承旨聞有病故云果如何耶祐源曰寒感爲數日矣命書榻敎曰都承旨許遞前望單子入之命讀公事書判付訖命退承史以次退出
정조 16년
行都承旨洪明浩坐左承旨未差右承旨洪義榮坐左副承旨李文會坐右副承旨金孝建坐直同副承旨李庚運坐直注書徐有聞病李海淸仕假注書金履載仕直事變假注書申龜朝仕
정조 16년
李文會啓曰大司憲李義行執義尹行履掌令曺命業持平李奭濟李運行呈辭掌令李日運在外監察茶時之意敢啓傳曰知道
정조 16년
李庚運啓曰來初一日輪對日次矣敢稟傳曰爲之
정조 16년
以都承旨洪明浩右承旨洪義榮左副承旨李文會右副承旨金孝建同副承旨李庚運等聯名上疏傳于洪明浩曰旣有一番下敎之命則但當恭俟而已何敢如是煩請乎原疏還給諸承旨當處分矣
정조 16년
傳于李庚運更思與涉禁稍異原疏旣還給諸承旨推考
정조 16년
李庚運啓曰去九月初六日親臨瑞蔥臺時駕前別抄千達淳等賜給馬帖傳旨落漏不書事極疎忽不可無警當該假注書申龜朝所當重勘而本院請推之外無他可施之罰何以爲之敢稟傳曰承宣若書於流音傳旨則注書雖欲遺漏得乎當該承旨捧現告罷職
정조 16년
李庚運啓曰伴直無人右副承旨金孝建所當牌招而拘於廳規不得請牌何以爲之敢稟傳曰牌招
정조 16년
李庚運啓曰注書徐有聞病代事變假注書金履載仍察廳任事變假注書金履載陞付代申龜朝仍察何如傳曰允
정조 16년
李庚運以承文院都提調意啓曰北京禮部交易咨文出來矣依例撰出回咨正書安寶後定禁軍騎撥下送于使行所到處使之同爲齎去之地何如傳曰允
정조 16년
李庚運以兵曹言啓曰同知中樞府事李莘老僉知中樞府事姜德恒俱以病伏鄕廬上來無期西樞雖是閑局不可一向虛帶曹司五衛將李長春身病猝劇無望供職呈狀乞遞宿衛輪番之任不宜久曠竝改差何如傳曰允
정조 16년
壬子十月二十七日二更上御重熙堂右副承旨同副承旨入侍時右副承旨金孝建同副承旨李庚運記事官李海淸記注官李宗烈承膺祚以次進伏訖上命書傳敎曰明日當由逌瞻門展拜該房知悉又命書榻敎曰王大妃殿進御人蔘養胃湯自今日一貼式限五貼煎入命退承史以次退出
정조 16년
行都承旨洪明浩坐左承旨洪義榮坐直右承旨金孝建坐左副承旨李冕膺坐右副承旨李庚運坐直同副承旨李身晦未肅拜注書徐有聞病李海淸仕假注書金履載仕直事變假注書申龜朝仕
정조 16년
大駕詣景慕宮入齋室後內閣政院藥房口傳問安傳曰知道展拜罷後內閣政院藥房口傳問安傳曰知道還宮後內閣政院藥房口傳問安傳曰知道
정조 16년
金孝建啓曰大司憲李義行執義尹行履掌令曺命業持平李奭濟李運行呈辭掌令李日運在外監察茶時之意敢啓傳曰知道
정조 16년
傳于洪義榮曰侍衛軍兵毛具
정조 16년
洪明浩啓曰吏曹郞廳來言承旨有闕政事取稟傳曰前望單子入之待下批牌招察任
정조 16년
李庚運啓曰卽者校理林道浩修撰徐有鍊謂有情勢陳疏徑出原疏纔已退却矣所當直捧禁推傳旨而此與無端徑出有異推考警責乃卽牌招入直何如傳曰允
정조 16년
洪義榮以兵曹言啓曰今日景慕宮展拜時本曹堂上侍衛及守宮不可不備員而參判曺允大侍衛進參參議金履成在外參知李身晦病猝重守宮無人在外參議令政院稟旨變通仍令該曹口傳差出待下批牌招以爲推移守宮之地何如傳曰竝許遞前望單子入之
정조 16년
兵曹堂上前望單子入之參議李翼晉參知李文會落點
정조 16년
承旨前望單子入之李洪載尹行任落點
정조 16년
傳于李庚運曰右承旨右副承旨入侍
정조 16년
傳于洪明浩曰違牌承旨許遞前望單子入之
정조 16년
承旨前望單子入之李冕膺李書九落點
정조 16년
洪明浩啓曰新除授右副承旨李冕膺卽爲牌招何如傳曰允
정조 16년
洪明浩啓曰新除授承旨李書九方在削職中何以爲之敢稟傳曰勿施前望單子入之
정조 16년
承旨前望單子入之李身晦落點
정조 16년
洪義榮以御營廳言啓曰今十月二十八日景慕宮展拜時依兵曹節目集春營入直軍五十名新營入直千摠李夏保領赴于訓鍊都監都領陣該入直哨官金禹鼎率該哨標下軍七名仍直東營入直軍三十名除出入直把摠柳煥寅率領宮大門外把守而竝待標信出用解嚴後各還本處入直之意敢啓傳曰知道
정조 16년
壬子十月二十八日卯時上詣景慕宮展拜入侍時行都承旨洪明浩左副承旨洪義榮左副承旨金孝建同副承旨李庚運記事官李海淸假注書金履載記注官李宗烈承膺祚檢校提學吳載純檢校直提學徐有防李秉模朴祐源檢校直閣徐榮輔南公轍以次侍立上具翼善冠衮龍袍乘輿出永淸門由弘化門入逌瞻門至齋殿門外降輿入齋殿由東挾門詣板位行再拜禮訖仍詣宮內奉審訖還齋殿仍命入外辦通禮跪啓請外辦上出齋殿門出逌瞻門由弘化門永淸門還內諸臣以次退出
정조 16년
壬子十月二十八日未時上御重熙堂右承旨左副承旨入侍時右承旨洪義榮左副承旨金孝建記事官李海淸記注官李宗烈承膺祚提調徐有隣稟事閣臣京畿監司徐鼎修以次進伏訖上曰今日天氣甚淸寒矣有隣曰近日中今日日氣最好矣義榮曰舟橋堂上待令矣上曰入侍可也賤臣承命出與舟橋堂上金文淳偕入進伏上曰今則無氷合之慮舟橋事可幸矣文淳曰船隻今皆齊到雖或氷合固無慮矣文淳曰節目雖未下而在前堂上往來時守摠兩營前排例爲率去今番則何以爲之乎上曰依例率去可也鼎修曰陽川富平衿川高陽金浦五邑昨年以尤甚邑各樣身布特蒙分數停退之惠矣今年年事殆有甚於昨年而昨年停退條今若徵捧則其勢誠末如之何一依昨年例仍姑停退則歉歲民情庶有一分息肩之道故敢此仰達矣上曰依爲之出擧條命退諸臣以次退出
정조 16년
行都承旨洪明浩坐左承旨洪義榮坐右承旨金孝建坐直左副承旨李冕膺坐右副承旨李庚運坐直同副承旨李身晦坐注書徐有聞病李海淸仕直假注書金履載仕事變假注書申龜朝仕
정조 16년
藥房提調徐有隣行都承旨洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 16년
洪義榮以都摠府言啓曰今日入直內三廳武兼禁軍及軍兵等中日習射請出標信曰知道
정조 16년
李庚運啓曰大司憲李義行執義尹行履掌令曺命業持平李奭濟李運行呈辭掌令李日運在外監察茶時之意敢啓傳曰知道
정조 16년
洪義榮啓曰禁衛營將官來言今日本營軍兵日次私習云矣敢啓答曰知道
정조 16년
洪義榮啓曰御營廳將官來言今日本廳軍兵日次私習云矣敢啓答曰知道
정조 16년
傳于李身晦曰同副承旨入侍
정조 16년
洪義榮啓曰明日次對兩司當爲進參除在外傳旨未下外呈告人員竝待開門牌招何如傳曰允
정조 16년
李庚運啓曰校理林道浩修撰徐有鍊牌不進罷職傳旨今方捧入而玉堂上下番俱空事甚未安校理金達淳副校理沈興永卽爲牌招入直何如傳曰允
정조 16년
以校理林道浩修撰徐有鍊牌不進罷職傳旨傳于李庚運曰只推
정조 16년
李庚運啓曰校理金達淳副校理沈興永牌不進罷職傳旨今方捧入而玉堂上下番俱空事甚未安校理林道浩修撰徐有鍊旣有只推之命竝卽牌招入直何如傳曰允
정조 16년
以校理金達淳副校理沈興永牌不進罷職傳旨傳于李庚運曰只推
정조 16년
李庚運啓曰玉堂上下番俱空事甚未安校理金達淳副校理沈興永旣有只推之命一體牌招以爲推移入直之地何如傳曰允
정조 16년
李庚運啓曰校理林道浩金達淳副校理沈興永修撰徐有鍊再牌不進罷職傳旨今方捧入而玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允待開門牌招
정조 16년
洪義榮以左邊捕盜廳言啓曰自本廳黑山島爲奴賊人柳德龍到全羅監營發送配所之路中間逃躱末由捉得矣本廳譏察軍官金麟瑞今月二十六日得逢於西部美墻洞仍爲捉來故逃躱情節及其間作賊諸處嚴加盤覈則所供內發配之路敢出圖生之計果爲逃躱上京而去九月十六日東五陵齋室所用鍮沙用一坐鍮大也一坐又爲偸出賣於松坡倉居守禦廳軍官張興處云云故二件鍮器已爲推來齎送于戶曹而右賊德龍之前後偸竊皆是莫重陵寢器皿則斷不可依前爲奴而止移送秋曹依律處斷何如傳曰再次故犯於莫重齋所旋卽譏詗捉得捕校可謂不可無如許之類須有拔例論賞可以奬後該挍善地邊將今日政調用所謂德龍所爲不可循例移送循例照律爲先各別施刑其他所犯情節竝與同黨一一取招後捧遲晩移送而全州判官之當初遺失近於故犯京廳捉得之事該道則未免讓頭當該營將朴宗和令道伯嚴棍該判官趙翼鉉亦令該府拿問重勘過麥秋後捧傳旨可也
정조 16년
有政吏批判書李𡊠參判李在學進參議未差右承旨金孝建進以尹行任爲吏曹參議朴祐源爲戶曹參判兪彦脩爲戶曹參議安廷鉉爲刑曹參議故通德郞李義懋贈戶參例兼故郡守李聖源贈左承旨例兼以上忠淸兵使李光燮兩代
정조 16년
有政兵批判書洪檍進參判曺允大入直參議李履成在外參知李身晦病右承旨金孝建進以鄭好仁爲都摠管李洪載爲副摠管姜游爲曹司五衛將金麟瑞爲唐浦萬戶副司直李洪載金履成尹行任副司果李潞秀竝單付
정조 16년
傳于洪義榮曰騎馬四匹立之史官二員待命
정조 16년
以咸鏡監司金憙狀啓薦新及朔善尙未封進惶恐待罪事傳于李庚運曰勿待罪事回諭
정조 16년
以慶尙監司鄭大容狀啓薦新及朔善限內不得封進惶恐待罪事傳于李庚運曰勿待罪事回諭
정조 16년
李庚運以兵曹言啓曰今日各廳堂下武臣朔試射設行於慕華館而未及畢試開政有命無故日繼試之意敢啓傳曰將過四五巡以已試者試記仍爲修正以入
정조 16년
李庚運以兵曹言啓曰今日堂下武臣朔試射因開政未及畢試只以柳葉箭八巡修試記啓下而片箭鐵箭騎芻旣未準巡賞罰則勿論何如傳曰允
정조 16년
兵曹參判曺允大疏曰伏以臣見差景慕宮朔享獻官明當受香矣臣之脚上小瘇自五六日前已覺微痛頗有行步牽引之患而意謂少得調治庶可駿奔再昨謹受享帖今日將欲出齋忽自昨朝陪衛往來之後瘇毒大肆痛勢越劇一日之內跬步莫運目下之疾旣無動身之望將事之際又有欠潔之慮臣雖愚昧豈不知瀆擾之萬萬惶悚而到此地頭勢無奈何玆敢冒萬死仰籲於崇嚴之聽伏乞聖慈俯垂諒察亟令該曹改付標以爲趁早淸齋之地而仍治臣罪以肅朝綱焉臣無任云云以兵曹參判曺允大上疏傳于洪義榮曰本職許遞獻官付標
정조 16년
壬子十月二十九日辰時上御誠正閣藥房入診同副承旨同爲入侍時內局提調徐有隣副提調洪明浩同副承旨李身晦記事官李海淸假注書金履載記注官李宗烈承膺祚檢校直閣南公轍醫官金光國李翊臣李敬培白成一李周憲吳仁豐以次進伏訖有隣曰聖體若何上曰一樣矣有隣曰王大妃殿氣候何如上曰一樣矣有隣曰惠慶宮氣候何如上曰一樣矣上曰中宮殿進御湯劑監煎以入可也有隣曰若是外感則似用和解之劑上曰左承旨右副承旨入侍賤臣承命出與左承旨洪義榮右副承旨李庚運偕入進伏上命義榮等讀公事判付訖上曰乾道孔昭矣思陵齋室之器物偸竊者畢竟斯得捕校亦不可無矣有隣曰如此之類當用重賞以勸他校矣上敎身晦曰予尙記承旨之面承旨果於何年以何官登筵乎身晦曰先朝壬辰年間以臺諫登筵矣上曰予之卽阼後則不能一番登對乎身晦曰然矣上曰自予踐阼殆將數十年身在法從之列者尙未知予面是豈成說乎此外遐鄕朝士亦豈無如此之人乎命身晦仰瞻天顔敎曰年今幾何身晦曰今年六十有八矣上曰筋力何如身晦曰筋力不至大衰而兩脚有痰核難於趨跪矣上曰家在何處身晦曰在全州府五里許矣上曰今旣肅謝欲留京供職乎身晦曰一謝恩命仰瞻耿光志願已畢今雖退塡溝壑少無所恨擬將於數日後下鄕矣上曰相貌甚好不似遐土人物至今轗軻誠可惜矣春和後當記念除召其時則必上來可也敎義榮曰此承宣下鄕時給馬事分付可也身晦曰臣以遐土賤品猥蒙曠絶之恩旣給馬而侈其行以綈召而爲後期臣且惶且感不知所達而明春則雖擔舁病軀敢不上來乎上曰湖南年事何如身晦曰雖非歉歲而米直則頗翔貴矣仍奏曰臣於全州事有所仰達者矣上曰第言之身晦曰全州乾止山禁護一款向來以略倣陵園定式有所下敎而其時擧行太過分數環一局盡入於禁標至於量付田多在其中矣失業之民其數顆然似與朝家定式之意有異故敢此仰達矣上曰問于道臣從便闊狹可也命義榮書榻敎曰中宮殿進御杏橘茶自今日限五貼煎入又命書榻敎曰都摠管李𡊠許遞又命書傳敎曰政官牌招開政命退諸臣以次退出
정조 16년
行都承旨洪明浩坐左承旨洪義榮坐右承旨金孝建坐左副承旨李翼晉未肅拜右副承旨李庚運坐直同副承旨李身晦坐注書徐有聞病李海淸差祭假注書李弘達仕金履載仕直事變假注書申龜朝仕
정조 16년
洪義榮啓曰大司憲李義行執義尹行履掌令曺命業持平李奭濟李運行牌不進掌令李日運在外監察茶時之意敢啓傳曰知道
정조 16년
傳于李庚運曰傳香承旨馳詣宗廟景慕宮奉審摘奸以來
정조 16년
洪義榮啓曰事變假注書申龜朝方在罷散中何以爲之敢稟傳曰敍用
정조 16년
注書李海淸差祭代以李弘達爲假注書
정조 16년
傳于金孝建曰工房承旨入侍
정조 16년
以大司憲李義行牌不進推考傳旨執義尹行履掌令曺命業持平李奭濟李運行司諫申禹相獻納金孝眞正言姜文會洪秉臣牌不進罷職傳旨傳于洪義榮曰無端違牌禁推傳旨捧入今日政差代
정조 16년
洪義榮啓曰大司憲李義行執義尹行履掌令曺命業持平李奭濟李運行司諫申禹相獻納金孝眞正言姜文會洪秉臣禁推傳旨捧入事命下矣依定式遞差傳旨捧入之意敢啓傳曰知道
정조 16년
以校理林道浩金達淳副校理沈興永修撰徐有鍊牌不進罷職傳旨傳于李庚運曰許遞
정조 16년
金孝建啓曰合辭闕啓已至多日事甚未安今日政新除授兩司諸臺竝待下批牌招何如傳曰允
정조 16년
洪義榮以備邊司言啓曰忠淸水營所管安眠島風落松係是有用之物則不必朽棄依嶺湖南例特許發賣而該水使金明遇瓜期已迫有難委任責成新水使令該曹另擇差代趁卽下送以爲着意擧行之地何如傳曰允
정조 16년
洪明浩以吏曹言啓曰社稷署令尹玄錫呈狀內矣身素患吐血之症當此換節之時轉益添劇萬無起動供仕之望實病旣如此則不可强令察任今姑改差何如傳曰允重臣每思之尹玄錫待病差從近卽爲復職收用可也
정조 16년
洪義榮以兵曹言啓曰五衛將李顯昌身病猝劇勢難供職呈狀乞遞宿衛輪番之任不可久曠改差何如傳曰允
정조 16년
有政判書李𡊠進參判李在學進參議尹行任進行都承旨洪明浩進啓曰禮曹參議今當差出而擬望之人乏少承旨及外任竝擬何如傳曰允
정조 16년
以奇彦鼎爲大司憲以宋民載爲執義以李周顯爲司諫以金達淳爲掌令以張至顯李基恒爲持平以高宅謙爲獻納以韓用鐸洪克浩爲正言以鄭致淳爲應敎以沈興永爲校理以李東稷爲副校理以金羲淳爲修撰以徐有鍊爲副修撰以沈煥之爲兵曹參判以李冕膺爲禮曹參議以鄭昌順爲司僕提調以徐有隣爲藝文提學以李元采爲社稷令昌城尉單黃仁點
정조 16년
兵批判書洪檍進參判未差參議李翼晉病參知李文會入直左承旨洪義榮進以尹履相爲僉知以吳毅常爲忠淸水使以李顯宅爲洪州營將五衛將單趙噉副護軍金明遇訓鍊正李堯憲今加折衝加資事承傳副護軍李得濟副司直鄭昌順申應顯曺允大沈煥之黃昇源柳戇申大升尹㬦權以綱尹行元金翊休李思祚尹履相李書九李師濂李喆模
정조 16년
傳于洪明浩曰承旨前望單子入之
정조 16년
承旨前望單子入之李翼晉落點
정조 16년
以應敎鄭致淳校理沈興永修撰金羲淳副修撰徐有鍊牌不進罷職傳旨傳于李庚運曰只推未肅拜人許遞前望單子入之待下批牌招入直
정조 16년
玉堂前望單子入之校理金達淳落點
정조 16년
以校理金達淳牌不進罷職傳旨傳于李庚運曰只推更爲牌招
정조 16년
洪義榮以備邊司言啓曰今年諸道舊還擧皆停退北關則因道臣所請限三萬石定數收捧至於海西關東尙未分排矣事當竝依向來特敎以最近年條分排而關東則辛亥條爲一千五百餘石元數不多以此收捧海西則辛亥條爲八千餘石盡此數收捧恐無其路且本道各年舊還都數不滿萬石此則限一千石收捧之意分付兩道道臣何如傳曰允海西則稍實邑之次邑勿拘石數各各隨力收捧以其實數別爲報來與未捧石數使卽別單狀聞而萬一官不致察吏緣爲奸入於繡衣之行道伯以下難免重勘以此嚴飭雖稍實之次邑殘獨戶勿徵事分付如是申申之後道伯若不拔例操節反有爲弊於小民先從道伯另施徵一之典竝以此意嚴飭可也
정조 16년
洪明浩以吏曹言啓曰卿宰堂上堂下侍從罷削人書入時前承旨李益運當爲一體書入而未及照檢以致見漏臣等不察之失不勝惶恐而李益運追後書入之意敢啓傳曰知道卿等推考可也
정조 16년
洪義榮以壯勇營言啓曰來十一月當本營右司屬京畿坡州一哨軍兵逢點實數一百二十七名今已點閱整齊來十一月初一日本營立番舊軍放送之意敢啓傳曰知道
정조 16년
金孝建以義禁府言啓曰時囚罪人閔光暹告身盡行追奪徒三年定配又五年禁錮照律公事判付內依允啓下矣閔光暹告身盡行追奪又五年禁錮忠淸道德山縣汲川驛徒三年定配而以本府議啓內辭意具罪目依例發遣府羅將押送配所何如傳曰聞其爲弊非渠所犯且凡禁錮云者欲令知罪使之改圖之謂也今若於渠三年徒配五等奪告身除却五年半而加以禁錮五年則將至十年半如渠過年限者八十前何以着帽乎八十亦豈易乎旣非限己身之律則宜有闊狹禁錮分揀此後過年限守令用此例定式施行而照律文書以此判付措語此乃法欲信而兼寓絜矩之政也以此知悉可也
정조 16년
義禁府照目龍宮前縣監閔光暹矣還穀事體何等嚴重而流來反逋一味掩置虛錄磨勘之數至於四千七百餘石之多揆以法意誠極可駭以此照律罪告身盡行追奪徒三年定配又五年禁錮私罪奉敎依允
정조 16년
壬子十月三十日辰時上御重熙堂右承旨入侍時右承旨金孝建假注書金履載記事官李宗烈承膺祚以次進伏訖上命書榻敎曰前兵使李章漢罷職又命書榻敎曰訓鍊大將徐有大御營大將趙心泰從重推考從事官李相璜金達淳竝記過又命書榻敎曰行副司直李秉模備局堂上還差仍察有司之任命退承史以次退出
정조 16년
壬子十月三十日巳時上御重熙堂工房承旨入侍稟事閣臣同爲入侍時右承旨金孝建假注書金履載記注官李宗烈承膺祚檢校直提學徐有防原任直閣尹行任以次進伏訖上曰提調入侍可也賤臣承命出與內局提調徐有隣偕入進伏孝建曰近來文武間體例漸至蕩然日前前兵使李章漢逢着前參判朴祐源於路次不爲下馬直爲衝過云雖文官堂上旣是隔等則不當如是況武臣堂上之於曾經亞銓乎體統所在宜有重勘之道適因言端敢此仰達矣上曰比之趙圭鎭尤爲駭然罷職可也出擧條有防曰園所動駕時三邑治道雖有依例上下者而以其貽弊於田夫官隷屢勤聖念又有此下詢之擧矣臣之區區淺見則一依橋梁柴草契例三邑治道時會減之米參互磨鍊出給於果川沙川水原等沿路民人等處各設一契使之專掌治道之役則在朝家爲釐弊之方在渠輩爲資生之道公私兩便無出於此御將今適入侍使之往復營邑採探物情從其願否卽速擧行恐合事宜矣上曰卿退與畿伯及三邑倅相議仍令廟堂指一草記以除三邑田夫呵凍掃雪之弊可也出擧條有隣曰署番次極其苟艱年老之人有難强令察任新除授李元采他司相換事分付該曹何如上曰依爲之出擧條命退諸臣以次退出
정조 16년
行都承旨洪明浩坐左承旨洪義榮坐右承旨金孝建坐直左副承旨李翼晉坐右副承旨李庚運坐直同副承旨李身晦坐注書徐有聞病李海淸仕直假注書金履載仕事變假注書申龜朝仕
정조 16년
李身晦啓曰明日常參經筵取稟傳曰停
정조 16년
金孝建啓曰來初五日朝參日次矣敢稟傳曰停
정조 16년
李翼晉啓曰大司憲奇彦鼎掌令李日運持平李基恒在外執義宋民載呈辭持平張至顯傳旨未下掌令一員未差監察茶時之意敢啓傳曰知道
정조 16년
李身晦啓曰輪對官來待矣敢啓傳曰入侍
정조 16년
金孝建啓曰御營廳將軍來言今日本廳軍兵日次私習云矣敢啓傳曰知道
정조 16년
傳于洪義榮曰左承旨右副承旨入侍
정조 16년
傳于金孝建曰右承旨入侍
정조 16년
以大司憲李義行執義尹行履掌令曺命業持平李奭濟李運行司諫申禹相獻納金孝眞正言姜文會洪秉臣等禁推傳旨傳于洪義榮曰聞有情勢分揀
정조 16년
李庚運以禮曹言啓曰今十一月初八日景慕宮冬享大祭親享時省牲省器之節依例以親臨磨鍊擧行乎敢稟傳曰以親行磨鍊可也
정조 16년
李庚運以禮曹言啓曰今十一月初八日景慕宮冬享大祭與冬至節享相値祝文中以此意措辭添入事分付何如傳曰允
정조 16년
李庚運以弘文館言啓曰本館下番無他推移之員不得已以上番姑降入直之意敢啓傳曰知道
정조 16년
李庚運以兵曹言啓曰來十一月初七日大駕詣景慕宮齋宿初八日冬享大祭親行時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰訓局步軍十哨馬軍二哨爲先後廂禁衛營留陣禁軍二番隨駕可也
정조 16년
洪義榮以壯勇營言啓曰來癸丑正月當本營左司屬京畿三番中哨軍兵來十二月三十日京中逢點依節目準二朔立番之意本道監司處預爲知委何如傳曰允
정조 16년
李庚運以壯勇營言啓曰每年園幸時試射賞格所用嶺南射軍木五同自嶺營逐年輸送於水原府事庚戌自廟堂因傳敎定式行會而辛亥壬子兩年條該道不爲輸送該邑亦不提報今因慶尙監司鄭太容往復發關査問其委折於水原府矣卽接該府使李敬懋所報則以爲嶺營木知其爲每年應捧而兩年條不爲來納一番稟報實所當然矇不覺察不勝惶恐云矣今此嶺南射軍木五同之每年上送旣有庚戌定式則兩年條不爲來納而水原府迄無提報者已極矇然雖以嶺南道臣言之今始覺得循例往復者亦涉稽忽慶尙監司鄭大容水原府使李敬懋竝從重推考射軍木辛亥壬子條合十同卽爲輸送待其來到捧置該庫後報來之意分付嶺營及水原府何如傳曰允
정조 16년
壬子十一月初一日辰時上詣璿源殿展拜入侍時左承旨洪義榮右副承旨李庚運記事官李海淸記注官李宗烈承膺祚以次進前上曰輪對官進前可也司圃別提金樂海尙衣直長鄭時養都摠經歷李尙岳刑曹正郞鄭昌老等以次進前奏職姓名訖上曰如有所懷陳奏可也樂海等曰無所懷矣命退諸臣以次退出
정조 16년
壬子十一月初一日未時上御重熙堂左承旨入侍時左承旨洪義榮記事官李海淸記注官李宗烈承膺祚以次進伏訖上命書禮曹冬至陳賀取稟判付又命書王大妃殿誕日陳賀取稟批答訖命退承史以次退出
정조 16년
都承旨未差左承旨洪義榮坐直右承旨金孝建坐左副承旨李翼晉坐右副承旨李庚運坐直同副承旨李身晦坐注書徐有聞病李海淸仕假注書金履載仕直事變假注書申龜朝仕
정조 16년
洪義榮以都摠府言啓曰今日入直內三廳武兼禁軍及軍兵等中日習射請出標信傳曰官弓中日今日兼行可也
정조 16년
李翼晉啓曰大司憲奇彦鼎掌令李日運持平李基恒俱在外執義宋民載呈辭掌令一員未差持平張至顯傳旨未下監察茶時之意敢啓傳曰知道
정조 16년
金孝建啓曰禮曹參議李冕膺除拜後過三日不爲出肅依定式推考警責仍卽牌招察任何如傳曰允
정조 16년
傳于李翼晉曰左承旨右承旨左副承旨入侍
정조 16년
以禮曹參議李冕膺牌不進罷職傳旨傳于李庚運曰只推更爲牌招
정조 16년
傳于李庚運曰差祭當前抄啓文臣中罷削人竝敍用
정조 16년
洪義榮啓曰抄啓文臣中罷削人敍用事命下而前假注書宋知濂方在奪告身中何以爲之敢稟傳曰蕩滌
정조 16년
傳于李翼晉曰都承旨許遞
정조 16년
以忠淸監司李亨元啓本槐山殺獄罪人陰孝寬獄情更査馳啓覆檢官陰城縣監申大羽罷黜事判付內啓下刑曹爲旀此時守令不可遞昜連聞潛行之繡啓許多不堪任者猶以賙救當前欲責來頭續愆之效姑不處分則本事別非大罪陰城縣監申大羽拿問一款待麥秋捧傳旨身爲道伯邑宰治績之劣下者知而不言於飭諭之後固難免溺職若不知而不言尤豈成說該道臣推考以此意措辭嚴飭各良如敎
정조 16년
洪義榮以兵曹言啓曰新除授忠淸水使吳毅常戶奴呈狀內矣上典素有痰癖之症遇寒添劇時月之內萬無起動赴任之望云病勢旣如此則不可强令赴任改差何如傳曰允其代明日政各別擇差可也
정조 16년
兵曹判書洪檍疏曰伏以臣猥以無似冒居重任今已二十有餘日矣凡於政注之間擧行之節觸處昏錯無往非罪而過蒙庇覆幸免譴何日夕憂懼靡所容措日昨湖閫差出之時以李周爀按案而副擬矣卽聞以秋間朔射時未準分方在罷職中云此旣不頒布於朝紙故矇未覺察至於擧擬此莫非臣聞見未周致此做錯滿心惶恧無地自容玆敢露章自列仰瀆崇嚴伏乞聖明亟降處分以昭法紀以安私分不勝幸甚臣無任屛營祈懇之至云云答曰省疏具悉卿則推考不察之該房承旨亦爲推考
정조 16년
全羅監司鄭民始疏曰伏以臣冒陳惶隕之忱恭俟鐫遞之命伏奉批旨未獲私願臣於是徊徨悶阨如不自容噫臣之一身已獻于國進退榮辱不敢自由苟使臣情勢如可得已則恩批之下何敢更事煩溷且臺臣之言臣方受而爲罪亦豈敢爲深引之計而第臣猥蒙恩造爵秩冥升以崇品藩臣而遭譴削之請淟涊蹲仍古無是例如臣無狀忝叨重寄不能事事孤負已多而今又貪榮冒寵忘廉棄恥累聖朝崇四維之化傷士夫勵身名之風以一已之故貽世道之羞則臣之罪益無所逃矣抑臣於此尤有私心之惶恐痛恨者臣之一門偏荷不世之恩遇紆靑拖紫穀腹絲身莫非聖明之攸賜雖在婦孺之愚亦無不心懷銘鏤口頌聖澤惟以不識不知順帝之則爲一分自效之地而不幸近族之中至犯悖口之罪而臣不能知又有貪婪之擧而臣不能禁闔門震懍滿心慙惶實無措躬之所雖蒙仁覆之天曲賜矜諒不加之罪而顧臣私義其敢自恕而自安乎適値災歲將營賑政其所動飭而檢察者尤倍他時而誠未孚人明未察隱至親之犯科猶未能敎戒而禁戢尙何望察飭列邑接濟窮民而亦以何顔面强對長吏有所施措也哉廉隅旣不可拚却私心又如是惶悶當此宵旰憧憧之時賑事之經紀亦未免由此淹滯此亦臣罪左右思量決難晏然玆敢不避僭猥復申衷懇伏乞聖慈亟遞臣職仍治臣罪以便公私千萬幸甚臣無任屛營祈懇之至云云答曰省疏具悉以卿崇秩旣遭譴削之斥無論其言之失實雖不可一味强迫而賙救當前難付生手若聞賑資之拮据亦豈終靳曲諒卿其勿辭察任
정조 16년
壬子十一月初二日辰時上御春塘臺親臨官弓試射入侍時左承旨洪義榮右承旨金孝建左副承旨李翼晉記事官李海淸假注書金履載記注官李宗烈承膺祚檢校直提學徐有防李秉模朴祐源原任直閣徐鼎修鄭東浚尹行任檢校直閣徐榮輔南公轍試官吳載純徐有隣金持默申大顯金達淳嚴耆以次進伏訖上曰別軍職宣傳官五衛將守門將武兼摠府郞禁軍扈衛軍官武藝別監應射於臺上忠壯將忠翊衛壯勇衛善騎隊兩營騎士應射於丹楓亭兵房進去試取而五中封箭以上四中封箭以置三中以下勿封箭事分付可也上命射員發射諸射員以次應射訖上曰今日矢數不多禁軍及扈衛軍官中閑良人竝令更射一巡而許以其弓應射無弓者亦令推移以射可也試射訖御射柳葉箭三巡初巡五中再巡四中三巡三中命退諸臣以次退出
정조 16년
行都承旨李秉鼎坐行左承旨李集斗坐右承旨洪義榮坐左副承旨金孝建坐直右副承旨李翼晉坐同副承旨李庚運坐直注書徐有聞病李海淸仕假注書金履載仕直事變假注書申龜朝仕
정조 16년
李庚運啓曰明日冬至望闕禮習儀相値視事頉稟之意敢啓傳曰知道
정조 16년
傳于李翼晉曰右承旨入侍
정조 16년
傳于李庚運曰政官牌招開政
정조 16년
李翼晉以弘文館言啓曰本館下番姑降入直事甚未安今日政新除授玉堂待下批仍卽牌招以爲推移入直之地何如傳曰允
정조 16년
有政吏批判書李𡊠參判李在學參議尹行任同副承旨李庚運進以李秉鼎李集斗爲承旨以柳頤玄爲掌令金義淳爲校理徐有鍊爲修撰洪彦喆爲兵曹參議沈興永爲司成鄭魯榮爲吏曹佐郞鄭昌順爲分內局提調尹夔欽吳俊常丁若樞爲假引儀社稷令李元采廣興守洪載淵相換掌樂僉正權尙熺漢城庶尹鄭昌期相換掌樂主簿鄭厚東儀賓都事趙景鎭相換折衝朴載遠今加嘉善加資事承傳
정조 16년
兵批判書洪檍進參判沈煥之入直參議未差參知李文會病右承旨洪義榮進啓曰忠淸水使今當差出而擬望之人乏少外任竝擬何如傳曰允以張集紹爲同知以朴長卨爲曹司五衛將以李潤謙爲忠淸水使僉知單吳毅常副護軍李堯憲趙噉尹行履申禹相曺命業鄭致淳副司直洪明浩沈興永林道浩李奭濟李運行金孝眞副司果金羲淳徐有鍊姜文會洪秉臣副司正申龜朝
정조 16년
以修撰徐有鍊牌不進罷職傳旨傳于金孝建曰只推
정조 16년
傳于洪義榮曰新除授承旨牌招察任
정조 16년
傳于金孝建曰忠淸水使不多日內辭朝
정조 16년
兵曹口傳政事以盧尙樞爲宣傳官
정조 16년
金孝建以舟橋司言啓曰舟橋排設今日畢役之意敢啓傳曰知道
정조 16년
李翼晉以觀象監提調言啓曰日官之不善推擇過三次則罪汰載在節目矣景慕宮冬享大祭初擇日雖與已行日有異特敎退定之後日官之不善推擇已無所逃而況旣是定式初頭則不可以未滿三次有所容貸當該日官汰去令攸司科治事命下矣當該日官崔景烈爲先汰去移法司嚴杖懲勵之意敢啓傳曰今日雨明日晴雖難取必于畢涉波經傳明有訂驗則名以日官申飭之下不讀風雨賦不識除扐法如許之類奚特汰與杖而止乎更思與行日差間旣命退定以三令五申之意汰去十分參酌令刑判除尋常嚴杖七十度此後又或泛忽致煩下敎則當該官員當別般重治以此知悉可也
정조 16년
壬子十一月初三日未時上御重熙堂右承旨入侍時右承旨金孝建記事官李海淸記注官金良倜承膺祚以次進伏訖上命書傳敎曰昨於官弓中日試記見五衛將盧尙樞問於曾經兵判者卽兵使啓禎之孫云渠祖之事蹟雖知之其孫之爲誰某未之知焉每欲尋用而未果者渠名之入於今日試記在渠可謂有數存焉昨夕招問於渠渠祖果然是守門將時擧職超擢爲副薦兵使者況渠祖之守門將除拜在古壬子至月而渠名之覺得於今壬子至月亦可謂奇事然其人品凡百之如何姑未見之令兵判招見後果可堪堂上宣傳官加設擬入事分付又命書傳敎曰在外承旨許遞仍命退承史以次退出
정조 16년
行都承旨李秉鼎坐行左承旨李集斗陳疏入啓右承旨洪義榮坐左副承旨金孝建坐直右副承旨李翼晉坐同副承旨李庚運坐直注書徐有聞病李海淸仕假注書金履載仕直事變假注書申龜朝仕
정조 16년
藥房提調臣徐有隣行都承旨臣李秉鼎啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏盧敢來問安竝此仰稟答曰知道慈殿慈宮氣候一樣卿等不必入侍矣
정조 16년
金孝建啓曰今初八日景慕宮冬享大祭親祭祭文當爲製進藝文提學徐有隣待明朝牌招何如傳曰允
정조 16년
洪義榮啓曰臣義榮今日冬至望闕禮習儀進去下直之意敢啓傳曰知道
정조 16년
金孝建啓曰今日冬至望闕禮習儀兩司當爲進參而憲府則執義宋民載進參矣雖無諫院仍爲行禮之意敢啓傳曰知道
정조 16년
李庚運啓曰今初六日毓祥宮親行酌獻禮祭文當爲製進藝文提學徐有隣卽爲牌招何如傳曰允
정조 16년
以大司諫柳焵牌不進罷職傳旨傳于李翼晉曰許遞
정조 16년
李秉鼎以弘文館言啓曰本館下番姑降入直事甚未安今日政新除授玉堂待下批仍卽牌招以爲推移入直之地何如傳曰允
정조 16년
有政吏批判書李𡊠參判李在學望闕禮進參議尹行任進行都承旨李秉鼎進啓曰判書李𡊠參判李在學望闕禮進小臣獨政未安何以爲之敢稟傳曰只出緊任以李洪載爲大司憲以尹㬦爲大司諫以鄭澤孚爲司諫以權中憲爲掌令以李運行爲持平以金孝眞爲獻納以徐有沂爲正言以鄭東觀爲副校理以宋翼孝爲修撰以申馥李錫夏爲副修撰以鄭昌順爲知經筵以李在學爲知春秋以李𡊠爲同經筵以鄭昌順爲弘文提學以鄭致淳爲司僕正以李鼎揆爲禮曹參判同春秋單李在學
정조 16년
有政吏批判書李𡊠參判李在學參議尹行任進行都承旨李秉鼎進以李祖承爲禮曹參判以李殷模爲副校理
정조 16년
洪義榮啓曰兵批無緊窠吏曹無送西之人無政事之意敢啓傳曰知道
정조 16년
以大司諫尹㬦司諫鄭澤孚獻納金孝眞副校理鄭東觀修撰宋翼孝牌不進罷職傳旨傳于金孝建曰只推
정조 16년
李秉鼎以吏曹言啓曰今此各陵宮廟冬至祭官依筵敎以親行景慕宮冬享大祭時陪享百官外各軍門將軍中曾經四品以上及蔭官前銜州牧人通融塡差矣與大祝中時無職名人員令該曹口傳付軍職何如傳曰允陵官出入番人員通融塡差自今定式可也